وينك خلص عمري وانته مامريت
عمر عايش بروحي وعمري ماشفتك
ياأجمل قدر مامر علية بيوم
عايفني عمر يلعمري ماعفتك
بيني وبين نفسي وانته عني بعيد
احس مرات اسالك وانتضر ردك
هم تنتظر مثلي وانه الك مجهول
وهم مثلي حبيب لهسة ماعندك
تعرف ليش اني لهسة ماحبيت
لان مو واقعي وماريد بين وبين
ادور جنت عن انسان مابي عيب
خاطر شوفته من صدك تملي العين
وهسة تندمت من فات عمري وراح
وهسة متاني جيتك حتة لو مو زين
كمت بلليل اصيرن طيف الك مشتاك
اطب براس كل نايم
اطب براس كل صاحي
اطب براس كل ميت
بلكن اطلع براسك
بلكي براس واحد الكة عنوانك
بلكي براس واحد جاي انته بطيف
وكون يطول النومة
والحك منك اشبع شوف
ننام ونكعد براسه
وكلشي نسولف براسه
بس لا يفز ويطشرنة من راسه
وكون براس ميت طيفك انت الكاه
حتة الباقي من سنيني يصفلك
مايشفن غليلي السنة والسنتين
حجي تلاثين عام بصدري شايلك
مالحك اسولف كلشي ساعة بطيف
اذا رايد تجي وتروح شنكلك
تعال سنيني التلاثين منتضرات
مثل وكفت متاني احباب وكفلك
سألنة عليك حتة المالهم بلشوك
تعبنة ومحد من الناس يندلك
احس مرات احب انسان ماموجود
والله احساس لو تدري شيأذيني
هوه شكد عمرنة ونصبر تلاثين
واباوع انت ماموجود بسنيني
واحس وياي اظلمك لو تجيني اليوم
لان شتشوف باقي من العمر ومضة
حنان العشك ماتلحك تعيشه وياي
يمكن مانلحك نزعل ونرضة